Broj: 711-I-1347-P-206/22-02-23

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Vlatka Kovačića, višeg savjetnika u** **Uredu gradonačelnika Grada Karlovca,** za davanjem očitovanja Povjerenstva, na 166. sjednici, održanoj 8. travnja 2022., daje sljedeće:

**OČITOVANJE**

1. **Sukladno članku 17. stavku 1. ZSSI/21-a, obveznik koji je ravnatelj ustanove u zdravstvu kojoj je osnivač jedinica područne (regionalne) samouprave ne može istovremeno uz obnašanje navedene dužnosti biti i član gradskog vijeća.**
2. **Članovi radnih tijela gradskog vijeća nisu obveznici u smislu ZSSI/21-a.**
3. **Obveznik koji je ravnatelj ustanove u zdravstvu kojoj je osnivač jedinica područne (regionalne) samouprave ne može biti član radnog tijela gradskog vijeća imenovan iz redova članova tog gradskog vijeća, ali u navedeno radno tijelo može biti imenovan kao vanjski član ako se radi o tijelu kojem su potrebne njegove stručne kompetencije.**
4. **U odnosu na** **dio upita vezan uz spojivost dužnosti člana gradskog vijeća i člana županijske skupštine upućuje se obveznik da se obrati Ministarstvu pravosuđa i uprave kao nadležnom tijelu.**

Obrazloženje

Zahtjev za davanjem očitovanja Povjerenstva podnio je Vlatko Kovačić, viši savjetnik u Uredu gradonačelnika Grada Karlovca. U knjigama ulazne pošte Povjerenstva zahtjev je zaprimljen 1. travnja 2022. pod poslovnim brojem 711-U-3979-P-206/22-01-2, povodom kojeg se vodi predmet broj P-206/22.

Člankom 3. stavkom 1. točkom 65. ZSSI/21-a propisano je da su obveznici u smislu navedenog Zakona ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositelj postavlja pitanje kako postupiti kada je vijećnik gradskog vijeća ujedno i ravnatelj zdravstvene ustanove kojoj je osnivač županija te da li primjenom ZSSI/21-a ravnatelj može nastaviti biti vijećnikom kad ostaje bez prava na naknadu za rad u gradskom vijeću. U nastavku podnositelj postavlja pitanje primjenjuje li se ZSSI/21-a i na članove radnih tijela koje osniva i imenuje gradsko vijeće te može li vijećnik biti istovremeno članom gradskog vijeća i županijske skupštine.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Vezano za odredbe članka 17. stavka 1. ZSSI/21-a Povjerenstvo obrazlaže da je člankom 3. stavcima 1. i 2. ZSSI/21-a propisano tko su obveznici u smislu toga Zakona.

Međutim, Povjerenstvo ukazuje da pojam obveznika u smislu ZSSI/21-a i pojam javne dužnosti nisu istoznačnice, već je krug javnih dužnosti širi od kruga dužnosnika definiranog ZSSI/21-om. Druga javna dužnost iz članaka 17. stavka 1. ZSSI/21-a podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. stavaka 1. i 2. ZSSI/21-a.

Tako su članovi predstavničkih tijela jedinica lokalne samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI/21 ne određuje kao obveznike. Povjerenstvo stoga tumači da obnašanje dužnosti člana gradskog vijeća nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI/21-a.

Zakonom o lokalnim izborima u članku 78. stavku 1. podstavku 36. propisano je da član predstavničkog tijela jedinice lokalne i područne (regionalne) samouprave ne može istovremeno biti ravnatelj ustanove ili druge neprofitne pravne osobe kojoj je jedinica osnivač.

Zakonom o ustanovama („Narodne novine“, broj 76/93., 29/97., 47/99., 35/08. i 127/19.), kao posebnim zakonom kojim je uređen način imenovanja, prava i obveze ravnatelja ustanova, nije izričito propisano da ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave mogu istovremeno uz obnašanja navedene dužnosti obnašati i drugu javnu dužnost, konkretno dužnost člana gradskog vijeća.

Povjerenstvo nadalje obrazlaže da Zakonom o zdravstvenoj zaštiti („Narodne novine“ broj 100/18., 125/19. i 147/20.), kao posebnim zakonom kojim je, pored ostalog, uređen sadržaj i organizacijski oblici obavljanja zdravstvene djelatnosti, nije izričito propisano da ravnatelj ustanove u zdravstvu kojoj je osnivač jedinica područne (regionalne) samouprave može istovremeno uz obnašanje navedene dužnosti obnašati i drugu javnu dužnost, konkretno, dužnost člana predstavničkog tijela jedinice lokalne samouprave.

Slijedom odredbi Zakona o lokalnim izborima, Zakona o ustanovama i Zakona o zdravstvenoj zaštiti, u konkretnom slučaju nije ispunjena iznimka propisana člankom 17. stavkom 1. ZSSI/21-a koja dopušta obnašanje druge javne dužnosti ako je „zakonom drugačije propisano“ te je stoga istovremeno obnašanje dužnosti ravnatelja ustanove u zdravstvu kojoj je osnivač jedinica područne (regionalne) samouprave i člana gradskog vijeća protivno odredbi članka 17. stavka 1. ZSSI/21-a slijedom čega je sukladno članku 8. stavku 1. ZSSI/21-a navedeni obveznik dužan razriješiti okolnost istodobnog obnašanja spomenutih dužnosti.

Odredbama ZSSI/21-a nije propisano da su članovi radnih tijela predstavničkih tijela jedinica lokalne i područne (regionalne) samouprave obveznici u smislu navedenoga Zakona.

Zakonom o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) u članku 38. stavku 1. propisano je da predstavničko tijelo osniva stalne ili povremene odbore i druga radna tijela u svrhu pripreme odluka iz njegovog djelokruga. Stavkom 2. istoga članka navedenoga Zakona propisano je da se sastav, broj članova, djelokrug i način rada tijela iz stavka 1. toga članka utvrđuju poslovnikom ili posebnom odlukom o osnivanju radnog tijela.

Uzimajući u obzir da obveznik ZSSI/21-a ne može istovremeno uz obnašanje neke od dužnosti iz članka 3. stavaka 1. i 2. ZSSI/21, biti član predstavničkog tijela jedinice lokalne i područne (regionalne) samouprave, a kako je obrazloženo u očitovanju na prvi dio upita, isti obveznik ne bi mogao biti niti član radnog tijela koje je osnovalo predstavničko tijelo jedinice lokalne i područne (regionalne) samouprave i koje ga je imenovalo iz redova svojih članova.

S druge strane, ako bi obveznik ZSSI/21-a bio imenovan članom radnog tijela koje osniva predstavničko tijelo jedinice lokalne i područne (regionalne) samouprave iz redova vanjskih članova, navedeno imenovanje ne bi bilo u suprotnosti s odredbama ZSSI/21-a.

Nadalje, prema odredbama ZSSI/21-a članovi predstavničkih tijela jedinica lokalne i područne (regionalne) samouprave nisu obveznici u smislu navedenoga Zakona.

Sukladno članku 10. stavku 5. Zakona o ustrojstvu i djelokrugu tijela državne uprave („Narodne novine“, broj 85/20.) Ministarstvo pravosuđa i uprave obavlja upravne i stručne poslove koji se odnose na ustrojstvo i djelokrug lokalne i područne (regionalne) samouprave, slijedom čega se podnositelj upućuje da se u odnosu na dio upita vezan uz spojivost dužnosti člana gradskog vijeća i člana županijske skupštine obrati nadležnom Ministarstvu pravosuđa i uprave.

Slijedom navedenog Povjerenstvo je dalo očitovanje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelju zahtjeva, putem e-pošte
2. Objava na internetskoj stranici Povjerenstva
3. Pismohrana